Úradný vestník L 016 , 25/01/1993 S. 0053 - 0054



Rozhodnutie Komisie z 21. decembra 1992, ktorým sa schvaľujú programy týkajúce sa jarnej virémie kaprov predložené Spojeným kráľovstvom a definujú dodatočné záruky na niektoré druhy rýb zasielané do Veľkej Británie, Severného Írska, na ostrovy Isle of Man a Guernsey (93/44/EHS) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na smernicu Rady 91/67/EHS z 28. januára 1991, ktorou sa upravuje uvádzanie na trh vodných živočíchov a výrobkov [1], a najmä na jej článok 12, keďže v nariadení Rady (EHS) č. 706/73 z 12. marca 1973 o opatreniach spoločenstva platných pre ostrovy Channel Islands a Isle of Man pre obchod s poľnohospodárskymi výrobkami [2], v znení nariadenia (EHS) č. 1174/86 [3], sa ustanovuje, že veterinárna legislatíva sa na výrobky dovezené na ostrovy alebo vyvezené z ostrovov do spoločenstva uplatňuje na týchto ostrovoch za takých istých podmienok, ako v Spojenom kráľovstve; keďže členské štáty môžu predložiť Komisii dobrovoľný alebo povinný program kontroly niektorých ochorení rýb; keďže Spojené kráľovstvo listami z 26. mája, 31. júla a 9. októbra 1992 predložilo programy týkajúce sa jarnej virémie kaprov vo Veľkej Británii a Severnom Írsku a pre ostrovy Guernsey a Isle of Man; keďže tieto programy spĺňajú podmienky uvedené v článku 12 smernice 91/67/EHS; keďže je potrebné definovať dodatočné záruky, ktoré sa môžu požadovať pri introdukcii istých druhov rýb v zónach, na ktoré sa tieto programy vzťahujú; keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Programy týkajúce sa jarnej virémie kaprov (JVK) predložené Spojeným kráľovstvom pre Veľkú Britániu, Severné Írsko, Isle of Man a Guernsey sa schvaľujú. Článok 2 1. Introdukcia do zón uvedených v článku 1 živých rýb patriacich k druhom vnímavým na JVK a vymenovaných v prílohe A smernice 91/67/EHS a ich vajíčok neurčených na priamu konzumáciu ľuďmi, podliehajú: a) buď dodržiavaniu týchto podmienok: i) JVK musí byť ochorením, ktoré podlieha hláseniu v regióne jeho pôvodu; ii) správy o podozrení na infekciu u cyprinidov musí v regióne pôvodu okamžite preskúmať úradná služba; iii) infikované miesta v regióne pôvodu musia byť vymedzené ako infikované; iv) nesmú pochádzať z miest vymedzených úradnými službami v regióne pôvodu ako infikované; b) alebo dodržiavaniu týchto podmienok: i) miesto pôvodu musí v ročnom období, keď sa očakáva prejavenie JVK, prejsť v priebehu najmenej dvoch rokov každoročnou kontrolou v mieste pôvodu a musia sa vykonať laboratórne testy na izoláciu vírusu; ii) v prípade už infikovaných miest, - sa musia podrobiť počas aspoň troch rokov testom uvedeným v i) a potom sa vnímavé druhy osvedčené ako bez výskytu ochorenia, vystavia populácii pod kontrolou, aby sa dokázala absencia vírusu, alebo - ich populácia sa eliminovala a zariadenia sa dezinfikovali; v takom prípade sa znova zarybní takými druhmi, u ktorých sa osvedčilo, že sú bez výskytu ochorenia; iii) na miestach uvedených v i) a ii) musia všetky zavedené druhy pochádzať zo zdroja, ktorý má osvedčenie, že je bez výskytu tohto ochorenia. 2. Okrem požiadaviek ustanovených v odseku 1 musí byť k zásielkam priložené osvedčenie vyplnené úradnou službou, ktoré potvrdzuje, že miesto pôvodu spĺňa podmienky rozhodnutia Komisie 93/44/EHS. Článok 3 Spojené kráľovstvo uvedie do účinnosti zákony, iné právne predpisy a správne opatrenia, potrebné na dosiahnutie súladu s programami uvedenými v článku 1 do 1. januára 1993. Článok 4 Toto rozhodnutie je adresované členským štátom. V Bruseli 21. decembra 1992 Za Komisiu Ray MAC Sharry člen Komisie [1] Ú. v. ES L 46, 19.2.1991, s. 1. [2] Ú. v. ES L 68, 15.3.1973, s. 1. [3] Ú. v. ES L 107, 24.4.1986, s. 1. --------------------------------------------------